[Alexander Episcopus, servus servorum Dei, dilectis filiis Theobaldo Abbati et Capitulo Cluniacensi, salutem et Apostolicam benedictionem. Cum apud Belnam Capellam quandam, sicut dicitis, habeatis, quam petitis consecrari; Venerabili fratri nostro Eduensi Episcopo dedimus in mandatis, ut Capellam ipsam, cum à vobis requisitus fuerit, dedicet, et apud eam Cimiterium benedicat: sub eo tenore videlicet, ut alienos Parochianos ad quotidiana officia, vel ad sepulturam tempore nullo recipiat, nec in decimis vel in aliis Parochialia sibi iura ipsa usurpet. Ne igitur vestro super hoc desiderio defraudemini, præsentibus vobis litteris indulgemus ut, si prædictus Episcopus à vobis secundò, vel tertiò reverenter et humiliter requisitus mandatum nostrum non fuerit executus, liberum vobis sit Catholicum Episcopum, quem malueritis vel fratrem nostrum Bellicensem Episcopum advocare, qui auctoritate Apostolica fretus, ad opus vestrum tantùm et familiæ vestræ, supradictam Capellam dedicet, et apud eam Cimiterium benedicat. Datum Tusculi, IV. Idus Februarii.]